I. Šimko, minister vnútra SR: (2001-09-11):
Základ na uskutočnenie decentralizácie štátnej správy vytvoril zákon o samospráve vyšších územných celkov, zákon o samosprávnych krajoch a zákon o voľbách do orgánov samosprávnych krajov. Voľby do orgánov samosprávnych krajov sa uskutočnia 1. decembra tohto roku. Budú to v histórii Slovenska prvé voľby do orgánov samosprávnych krajov. Takto pri obciach budeme mať nový článok územnej samosprávy. Územná samospráva tvorená obcami a samosprávnymi krajmi je vyjadrením demokratizačných snáh našej celej spoločnosti. Cieľom decentralizácie je totiž preniesť na územnú samosprávu pôsobnosti, ktoré sú doteraz vykonávané štátnymi orgánmi a riadené centrálnymi orgánmi. Ich presun na orgány obcí a samosprávnych krajov, ktoré volia priamo obyvatelia, umožní, aby práve oni na zhromaždeniach obyvateľov obcí a v miestnych referendách rozhodovali priamo o svojom osude. Samospráva obcí už svoje skúseností má. Už dnes vykonáva originálne právomoci a aj prenesený výkon štátnej správy. Je tak prirodzené, že obce chcú vykonávať ďalšie pôsobnosti a že obce majú záujem, aby aj novovzniknuté samosprávne kraje mali čo najväčší rozsah právomocí. Tzv. malý kompetenčný zákon sa preto tvoril s aktívnou účasťou Združenia miest a obcí Slovenska a Únie miest. Osobitná komisia sledovala práce na tomto zákone, pričom sa zamerala na súlad s koncepciou reformy verejnej správy. Výsledkom úsilia všetkých zainteresovaných je vládny návrh tzv. kompetenčného zákona, ktorý máte k dispozícii ako tlač číslo 1162. Podľa vládneho návrhu tohto zákona prejdú na obce pôsobnosti na úseku dopravy, vodného hospodárstva, všeobecnej vnútornej správy, matričnej činnosti, sociálnej pomoci, územného plánovania a stavebného poriadku, školstva, telesnej kultúry, divadelnej činnosti a zdravotníctva. Prechod pôsobností na obce sa viaže s vládnym návrhom novely zákona o obecnom zriadení v tlači 1075. Vládny návrh zákona ustanovuje aj prechod pôsobností na novovzniknuté vyššie územné celky. Tieto budú mať pôsobnosť na úseku pozemných komunikácií, dráh cestnej dopravy, civilnej ochrany, sociálnej pomoci, územného plánovania, školstva, telesnej kultúry, kultúry, ďalej na úseku zdravotníctva a humánnej farmácie. Prijatím tohto vládneho návrhu kompetenčného zákona bude naplnená jedna z najvýznamnejších úloh Programového vyhlásenia vlády Slovenskej republiky na toto volebné obdobie. Urobili sme maximum pre to, aby už pred voľbami do orgánov samosprávnych krajov boli známe kompetencie, a to jednak originálne pôsobnosti, ako aj prenesený výkon štátnej správy. Nové kompetencie prenesené na obce a na samosprávne kraje však vyžadujú istý čas na prípravu na ich vykonávanie. Obce a samosprávne kraje budú vykonávať pôsobnosti podľa osobitných zákonov a v rámci nich budú aj rozhodovať o základných právach a slobodách fyzických a právnických osôb. Ako som uviedol, je potrebné vytvoriť časový priestor na prípravu, a to zabezpečením aspoň minimálnej legisvakancie, t. j. zabezpečiť, aby zákon nadobudol platnosť v najkratšom možnom termíne. Preto vás prosím, aby ste podporili návrh vlády Slovenskej republiky na skrátené legislatívne konanie o vládnom návrhu zákona o prechode niektorých pôsobností z orgánov štátnej správy na obce a na samosprávne kraje. Tento návrh je podľa názoru vlády v súlade s § 89 ods. 1 zákona o rokovacom poriadku Národnej rady Slovenskej republiky a jeho cieľom je zabrániť možnému ohrozeniu základných ľudských práv a slobôd pri rozhodovacích pôsobnostiach samosprávnych krajov. Vážené poslankyne, vážení poslanci, ide vlastne o dva základné dôvody, ktoré by mali podporiť tento návrh na skrátené legislatívne konanie. Tým základným návrhom, alebo tým základným dôvodom je, že na začiatku júla boli schválené dva úvodné zákony, ktoré vykonávajú reformu verejnej správy, zákon o samosprávnych krajoch a volebný zákon do nich. Podľa týchto zákonov vyhlásil predseda Národnej rady voľby do orgánov samosprávnych krajov na 1. decembra tohto roku. Zodpovednosť Národnej rady a, samozrejme, aj vlády, ktorá navrhuje tieto zákony vo vzťahu k celej tejto veľkej spoločenskej operácii, k zavedeniu regionálnej samosprávy, však nekončí prijatím uvedených dvoch zákonov. Ale na to, aby sme mohli vykonať reformu verejnej správy, treba prijať ešte celý rad ďalších zákonov a tieto zákony treba prijať tak, aby nadobudli účinnosť v tom istom čase. Keďže je celkom oprávneným záujmom aj tých, ktorí sa chcú uchádzať o podporu občanov pri voľbách, ktoré sú vyhlásené, ako som už povedal, na 1. decembra tohto roku, ale predovšetkým je celkom legitímne, aby občania vedeli, aký bude obsah reformy verejnej správy, je to len na prospech občanov, ak umožníme, aby mohli občania poznať celý obsah reformy verejnej správy v záväznej podobe čo najskôr, preto je tu prvý základný argument na to, aby sme podporili návrh, aby ste podporili návrh na skrátené legislatívne konanie. Druhý dôvod, ktorý vládu vedie k tomu, aby tieto návrhy boli schválené v čo najkratšom možnom termíne, je, že po schválení všetkých zákonov, ktoré realizujú reformu verejnej správy a ktoré zakotvujú kompetencie a ďalšie otázky v súvislosti so vznikom regionálnej samosprávy, bude treba prijať ďalšie právne normy, niektoré podzákonné a niektoré zákonné, ktoré z tohto budú vyplývať. Jednak to bude nová organizácia miestnej štátnej správy a okrem toho tu bude potrebných množstvo podzákonných vykonávacích predpisov, ktoré budú vlastne nasledovať tak, aby novozvolení funkcionári orgánov samosprávnych krajov mohli podľa tohto postupovať a aby mali už pripravené jednak odovzdávanie kompetencií, majetku a ďalších vecí. Preto prosím váženú Národnú radu o podporu vládneho návrhu na skrátené konanie. Ďakujem pekne.